open-index/open-wikipedia-markdown huggingface dataset:
Friik

**Friik** (inglise keeles *freak* 'hull, veidrik'; 'millegi liialdatud pooldaja või millestki eriti süvendatult huvitatud isik') on eesti keelde jõudnud anglitsism.

## Tähendus läbi ajaloo

Nimisõnana on friik tulnud 1560ndatest tähendusega “äkiline meelemuutus”. 18. sajandil võis friik tähendada midagi väga loovat. 19. sajandi Inglismaal ja Ameerikas kasutati seda sõna millegi puhul, mis oli ebatavaliselt välja kujunenud.

19. sajandil tekkisid ja kogusid väga palju populaarsust *freak show*´d ehk veidrike näitused. *Freak show*´d toimusid tavaliselt lõbustusparkides, tsirkustes, peenraha muuseumites ja *vaudevillides*.

Friigi välimus ja käitumine eristusid teiste inimeste omast. Näiteks öeldi seda inglasele Joseph Merrikile, kelle kehal olid tõsised deformatsioonid, sest tal oli Proteuse sündroom. Inimesed nägid J. Merrik´it esmakordselt veidrike näitusel, kus ta kandis nime “Elevandimees”.

21. sajandi kultuuris on friigi keha plastiline ja ise loodud konstruktsioon, mis on pidevas muutumises. Selle eripära seisneb erinevates võimalustes ja esteetikas, näiteks: Michael Jacksoni nägu või keha mis on moonutatud kassiks. Need esindavad keha võimekust luua end ise viisil, mis paneb proovile ühiskonna arusaamad ilust.

## Loend
Liitsõnu mõistega friik.

* arvuti|friik
* filmi|friik
* teatri|friik
* auto|friik
* tervise|friik

## Viited


## Allikad

* AHealthPortal 2018. 
* Eesti keele seletav sõnaraamat 2009. 
* Maeve, Maddox. Daily writing tips. The Changing Uses of  “Freak”. 
* Letters of Note.The Elephant Man. 2016.
* Stephens, Elizabeth 2005.Twenty-First Century Freak Show: Recent Transformations in the Exhibition of Non-Normative Bodies- Disability Studies Quaterly 25, 3.
Procter & Gamble

**Procter & Gamble** (**P&G**) on Ameerika rahvusvaheline tarbekaupade ettevõte, mille peakontor asub USA Ohio osariigis Cincinnatis. Ettevõtte asutasid 1837. aastal William Procter ja James Gamble. 

Ettevõte on spetsialiseerunud tervise-, enesehooldus- ja hügieenitoodete tootmisele, sealhulgas toodetakse ilu-, hooldus-, tervishoiu-, kangahooldus-, koduhooldus-, beebi-, naise- ja perehooldustooted. Enne Pringlesi müüki Kellogg'sile sisaldas selle tooteportfell ka toite, suupisteid ja jooke. P&G on asutatud Ohio osariigis.

## Tunnustus
*1995 – National Medal of Technology and Innovation
Erastamisväärtpaber

**Erastamisväärtpaber** (lühend **EVP**) oli Eestis vastavalt õigusvastaselt võõrandatud vara maksumuse määramise ja kompenseerimise seadusele õigusvastaselt võõrandatud vara kompenseerimiseks välja antud hüvitusväärtpaber ja vastavalt eluruumide erastamise seadusele välja antud rahvakapitali obligatsioon. Erastamisväärtpaberi nimiväärtus moodustus hüvitusväärtpaberi arvestuslikust väärtusest ja rahvakapitali obligatsiooni arvestuslikust väärtusest.

Erastamisväärtpaberit säilitati elektroonilisel kujul Vabariigi Valitsuse asutatud Erastamisväärtpaberite Keskregistris avatud erastamisväärtpaberiarvel või Vabariigi Valitsuse asutatud Eesti väärtpaberite registris avatud väärtpaberiarvel. 

Erastamisväärtpaberite Keskregister likvideeriti 1. juulil 2011.

Erastamisväärtpaberit võis omada ja omandada iga füüsiline isik, Eestis registreeritud juriidiline isik ning Eesti riik või kohalik omavalitsusüksus. Pärimise teel võis erastamisväärtpaberi omandada ka Eestis registreerimata juriidiline isik. Omandiõigust erastamisväärtpaberile tõendas nimeline kirje Erastamisväärtpaberite Keskregistris või Eesti väärtpaberite registris.

Erastamisväärtpaberite väljaandmine, nendega arveldamine ning nende kasutamine, võõrandamine ja kustutamine toimus Vabariigi Valitsuse kehtestatud korras. Arveldamiseks kasutatavad juhendid ja vormid kehtestas valdkonna eest vastutav minister.

Järelevalvet erastamisväärtpaberite väljaandmise ja nende kasutamise üle teostas Vabariigi Valitsuse kehtestatud korras valdkonna eest vastutav minister. Valdkonna eest vastutaval ministril oli õigus peatada erastamisväärtpaberiarve avamine või selle kasutamine järelevalvemenetluse tagamiseks, õigus taotleda tehingu kehtetuks tunnistamist ning kahju hüvitamist, kui ebaseaduslikult välja antud erastamisväärtpaber oli võõrandatud või selle eest oli omandatud vara, ning õigus muuta ebaseaduslikult välja antud erastamisväärtpaberi nimiväärtust.

Kui isikule oli erastamisväärtpaberid välja antud ebaseaduslikult ja ta ei saanud neid tagastada, sest ta oli need võõrandanud või ära kasutanud, võis ta need hüvitada rahas, võttes aluseks erastamisväärtpaberite keskmise turuhinna nende võõrandamise või nendega vara eest tasumise päeval. Kui ebaseaduslikult välja antud erastamisväärtpabereid olid võõrandatud mitmel päeval või kasutatud mitmes tehingus, võeti aluseks tehingupäevade kaalutud keskmine turuhind. Ebaseaduslikult saadud erastamisväärtpaberite eest hüvitatav raha kanti riigieelarvesse.

Erastamisväärtpabereid anti välja 31. detsembrini 2005.

## Vaata ka
*Obligatsioon
*Väärtpaber
## Viited

## Välislingid
* Erastamisseadus
*Eluruumide erastamise seadus, §10 Rahvakapitali obligatsioonide väljaandmine
Aaso Leps

**Aaso Leps** (7. detsember 1932 Rakvere – 20. detsember 2019) oli Eesti maletegelane  ja -kohtunik. 

Ta lõpetas 1951 Rakvere 1. Keskkooli ja 1956 matemaatikuna *cum laude* TRÜ. 

Leps oli 1966–1991 Tallinna Malekooli õppealajuhataja ning 1992–2000 direktor. 

Leps vastutas 1969–1982 Eesti noortekoondise ettevalmistuse eest.

## Isiklikku
Tema isa oli vandeadvokaat ja poliitik August Julius Leps; vend oli õigusteadlane ja poliitik Ando Leps.

## Kirjandus
*Tõnu Truus. "LAHKUNUD 2019. A. Aaso Leps (7.12.1932–20.12.2020)". Eesti Maleelu nr 1, 4. märts 2020. Lk 7

## Välislingid
*
Oliver Ekman-Larsson

**Oliver Oscar Emanuel Ekman-Larsson** (sündinud 17. mail 1991 Karlskronas) on Rootsi jäähokimängija, kes mängib kaitsjana NHL-i klubis Florida Panthers.

Ta alustas klubikarjääri Rootsi tugevuselt kolmanda liiga klubis Tingsryds AIF. Hooaegadel 2008–09 ja 2009–10 mängis ta Leksands IF-ga Rootsi esiliigas.

2009. aastal valis Arizona Coyotes (toona Phoenix Coyotes) ta NHL-i ''draft''is kuuenda valikuna. Ta kuulus meeskonna põhikoosseisu aastatel 2010–2021. 2014–15 põhihooajal lõi ta 23 väravat, millega oli enim väravaid visanud kaitsemängija liigas. Samuti sai ta sel hooajal NHL-i ajaloo esimeseks Rootsis sündinud kaitsemängijaks, kes on ühel hooajal visanud üle 20 värava. 2015–16 põhihooajal lõi ta kaheksa võiduväravat, mis on kaitsemängijate ühe põhihooaja rekord NHL-is. Ekman-Larsson enim väravaid löönud Arizona Coyotesi kaitsemängija klubi ajaloos (128 väravat). Aastatel 2018–2021 oli ta Coyotesi kapten.

2021. aasta juulis siirdus Ekman-Larsson Vancouver Canucksi. Seal mängis ta kaks hooaega. 2023. aasta juulis sõlmis ta üheaastase lepingu Florida Panthersiga.

Aastatel 2015 ja 2018 on ta osalenud NHL-i tähtede mängul.

Rootsi jäähokikoondisega võitis Ekman-Larsson 2014. aasta taliolümpiamängudel hõbemedali. Lisaks on ta aastatel 2017 ja 2018 tulnud maailmameistriks. 2015. aasta maailmameistrivõistlustel andis ta kõikidest mängijatest enim väravasööte (10). Samuti kogus ta kaitsemängijatest enim punkte (12) ja valiti lisaks turniiri sümboolsesse koosseisu. 2018. aasta maailmameistrivõistlustel valiti ta taas turniiri sümboolsesse koosseisu.

## Viited

## Välislingid
* Oliver Ekman-Larsson NHL.com lehel
* Oliver Ekman-Larsson hockeydb.com lehel
Emanuel Cecchini

**Rodrigo Emanuel Cecchini** (sündinud 24. detsembril 1996) on Argentina jalgpallur (keskpoolkaitsja), kes mängib Argentina kõrgliigaklubis San Lorenzo.

Ta on mänginud ka Hispaania, Mehhiko ja Tšiili kõrgliigades ning Major League Socceris.

## Saavutused
;Banfield
*Primera B Nacional: 2013–14
;Seattle Sounders FC
*MLS Cup: 2019

## Viited
Floursies

**Floursies** on vald Põhja-Prantsusmaal Nordi departemangus Avesnes-sur-Helpe'i kantonis.


Fail:Eglise floursies 2.JPG|Floursies' kirik
Pilt:Fontaine floursies 1.JPG|Saint-Éloi purskkaev


## Viited
Fontaine-au-Bois

**Fontaine-au-Bois** on vald Põhja-Prantsusmaal Nordi departemangus Avesnes-sur-Helpe'i kantonis.

## Viited
Greta Koppel

**Greta Koppel** (sündinud 27. jaanuaril 1978 Tallinnas) on eesti kunstiteadlane ja kuraator.

Greta Koppel lõpetas 2002. aastal Eesti Kunstiakadeemia ja kaitses 2007. aastal samas magistritöö. 

Tema kureeritud on Eesti Kunstimuuseumi seni külastatuim näitus "Michel Sittow. Eesti maalikunstnik Euroopa õukondades".

## Tunnustus
* 2012 – Eesti Kunstiteadlaste ja Kuraatorite Ühingu aastapreemia (koos Hilkka Hiiopiga, näitus „Bosch & Bruegel. Ühe maali neli jälge“)
* 2015 – Eesti Kultuurkapitali kujutava ja rakenduskunsti sihtkapitali aastapreemia (julge ja põhjaliku kriitika ning eriala spetsiifika avamise eest ajalehes Sirp ja vastutustundliku töö eest Kadrioru Kunstimuuseumis, õiguse ja kohustuse eest avaldada professionaalset arvamust)
* 2019 – Eesti Vabariigi kultuuripreemia (näituse „Michel Sittow. Eesti maalikunstnik Euroopa õukondades“ kureerimise ja vastavasisulise raamatu koostamise eest)

## Isiklikku
Greta Koppel on Tartu Ülikooli esimese Eesti päritolu rektori Henrik Koppeli sugulane.

## Välislingid
*
Abdel Abqar

**Abdelkabir Abqar** (sündinud 10. märtsil 1999 Settatis) on Maroko jalgpallur (kaitsja), kes mängib Hispaania kõrgliigaklubis Deportivo Alavés.

Ta alustas klubikarjääri Mohammed VI jalgpalliakadeemias. Aastatel 2017–2020 mängis ta Málaga reservmeeskonnas. Seejärel liitus ta Alavésiga. Alavési põhimeeskonnas debüteeris Abqar Hispaania esiliigas mängides hooajal 2022/23.

Lisaks on ta mänginud Maroko U-17 jalgpallikoondises.

## Viited
Carl Söderberg

**Carl Johan Söderberg** (sündinud 12. oktoobril 1985 Malmös) on Rootsi jäähokimängija, kes mängib keskründajana Rootsi kõrgliiga klubis Malmö Redhawks.

Ta alustas klubikarjääri kodulinna klubis Malmö Redhawks, mille meeskonnas mängis ta kuni hooajani 2010–11. Seejärel mängis ta kaks hooaega Rootsi kõrgliiga klubis Linköpings HC. Hooajal 2012–13 oli ta Rootsi kõrgliiga suurim väravakütt (31 väravat).

2004. aastal valis St. Louis Blues ta NHL ''draft''is 49. valikuna, kuid NHL-is debüteeris ta alles hooaja 2012–13 lõpus Boston Bruinsi meeskonnas. Bruinsi ridades mängis ta ka kahel järgmisel hooajal.

Aastatel 2015–2019 mängis ta neli hooaega Colorado Avalanche'is. 2019. aasta juunis siirdus ta Arizona Coyotesi. 2020. aasta detsembris sõlmis ta üheaastase lepingu Chicago Blackhawksiga. 2021. aasta aprillis naasis Söderberg  Avalanche'i.

2021. aasta juunis naasis Söderberg Malmö Redhawksi, kellega sõlmis kaheaastase lepingu.

2017. aastal tuli Söderberg Rootsi jäähokikoondise koosseisus maailmameistriks.

## Viited

## Välislingid
* Carl Söderberg NHL.com lehel
* Carl Söderberg hockeydb.com lehel
Marcel Ruiz

**Marcel Alejandro Ruiz Suárez** (sündinud 26. oktoobril 2000) on Mehhiko jalgpallur (poolkaitsja), kes mängib Mehhiko kõrgliiga klubis Querétaro. Lisaks kuulub ta Mehhiko U22 jalgpallikoondisse.

Ta tegi kõrgliigadebüüdi 21. juulil 2018, kui pääses mängus Atlas FC-ga platsile vahetusest.

## Viited
Phil Kessel

**Philip Joseph Kessel Jr.** (sündinud 2. oktoobril 1987 Madisonis Wisconsini osariigis) on USA jäähokimängija, kes mängib NHL-i klubis Vegas Golden Knights ründajana paremäärel.

2006. aastal valis Boston Bruins ta NHL-i ''draft''is kuuenda valikuna. Bruinsis mängis ta aastatel 2006–2009 kokku kolm hooaega. Seejärel mängis ta 2009–2015 kuus hooaega Toronto Maple Leafsi ridades. 2007. aastal pälvis ta esimese uustulnukana NHL-is Masterton Memorial Trophy.

Aastatel 2015–2019 mängis Kessel neli hooaega Pittsburgh Penguinsis. Aastatel 2016 ja 2017 võitis ta klubiga Stanley karika.

Aastatel 2019–2022 mängis ta kolm hooaega Arizona Coyotesis.

2022. aasta augustis sõlmis ta üheaastase lepingu. 25. oktoobril 2022 osales ta NHL-is oma 990. järjestikuses mängus, millega püsititas NHL-i rekord (eelmine rekord kuulus Keith Yandle'ile, kes osales NHL-is 989 mängus järjest).

Aastatel 2011, 2012 ja 2015 on ta valitud üheks NHL-i tähtede mängu mängijaks.

2010. aasta taliolümpiamängudel võitis Kessel USA jäähokikoondise koosseisus hõbemedali. Ta kuulus USA koondisse ka 2014. aasta taliolümpiamängudel, kus USA koondis kaotas pronksimängus Soomele. Kessel lõi turniiril viis väravat, tehes viimases alagrupimängus Sloveenia vastu kübaratriki. Kokku kogus ta turniiril kaheksa punkti, millega oli Rootsi mängija Erik Karlssoni kõrval resultatiivseim mängija. Lisaks valiti Kessel parimaks ründajaks ja turniiri sümboolsesse koosseisu.

## Viited

## Välislingid

* Phil Kessel NHL.comi lehel
* Phil Kessel hockeydb.comi lehel
Iker Losada

**Iker Losada Aragunde** (sündinud 1. augustil 2001) on Hispaania jalgpallur (ründaja), kes mängib Hispaania kõrgliiga klubis Celta de Vigo ning selle reservmeeskonnas. Lisaks kuulub ta Hispaania U19 jalgpallikoondisse.

Ta lõi 2019. aasta hooajaeelses sõpruskohtumises 1. FC Union Berlini vastu värava ning sai sellega esimeseks 21. sajandil sündinud mängijaks, kes on Celta Vigo meeskonnas väravaid löönud. Ametliku debüüdi esindusmeeskonnas tegi ta 17. augustil 2019, kui pääses väljakule 88. minutil Madridi Reali vastu vahetusest; lühikesest mänguajast hoolimata õnnestus Losadal siiski värav visata (mäng kaotati 3:1).

## Viited
Ene Kõresaar

**Ene Kõresaar** (sündinud 5. jaanuar 1971) on eesti etnoloog, Tartu Ülikooli etnoloogia osakonna dotsent.

Doktorikraadi kaitses 2004 väitekirjaga "Memory and History in Estonian Post-Soviet Life Stories. Private and Public, Individual and Collective from the Perspective of Biographical Syncretism" ("Mälu ja ajalugu eestlaste järelnõukogude elulugudes: privaatne ja avalik, individuaalne ja kollektiivne eluloosünkretismi vaatenurgast"). Tema uurimisvaldkonnad on mälu- ja eluloouurimine, kitsamalt Teise maailmasõja ja Nõukogude perioodi mäletamine omaelukirjutuses, muuseumides, tähtpäevaajakirjanduses ning rohujuuretasandi organisatsioonides, biograafiline meetod materiaalse kultuuri uurimises ja Eesti etnoloogia ajalugu. Ta on nendel teemadel avaldanud kaks monograafiat, arvukalt artikleid ning toimetanud ajakirjanumbreid ja kogumikke. Ta peab loenguid etnoloogia ajaloost, etnograafilisest allikaõpetusest, eluloo- ja suulise ajaloo uurimise metodoloogiast, sotsiaalse mälu ja argikultuuri uuringutest. On juhendanud Marleen Metslaiu (2016) ja Kirsti Jõesalu (2017) doktoritöid.

## Tunnustus

* 2014 Tartu Ülikooli aumärk

## Teoseid
* Kõresaar, Ene 1999. *Vaip - tekki muodi asi. Etnoloogiline esemeuurimus*. Tartu: Tartu Ülikool.
*Anepaio, Terje ja Kõresaar, Ene (toim.) 2001. *Kultuur ja mälu*. Tartu: Tartu Ülikooli Kirjastus.
*Anepaio, Terje ja Kõresaar, Ene 2003. *Mälu kui kultuuritegur: etnoloogilisi perspektiive*. Tartu: Tartu Ülikooli Kirjastus.
*Kirss, Tiina; Kõresaar, Ene ja Lauristin, Marju (toim.) 2004. *She who remembers survives. Interpreting Estonian Women's Post-Soviet Life Stories*. Tartu: TÜ Kirjastus.
* Kõresaar, Ene 2005. *Elu ideoloogiad: kollektiivne mälu ja autobiograafiline minevikutõlgendus eestlaste elulugudes*. Tartu: Eesti Rahva Muuseum.
* Kõresaar, Ene (toim.) 2011. *Soldiers of memory. World War II and Its Aftermath in Estonian Post-Soviet Life Stories*. Leiden: Brill.
* Kõresaar, Ene (toim.) 2018. *Baltic Socialism Remembered. Memory and Life Story since 1989*. London: Routledge.

## Viited
Matías Vargas

**Martín Matías Ezequiel Vargas** (hüüdnimega *Monito*, eesti keeles 'ahvike'; sündinud 8. mail 1997) on Argentina jalgpallur (poolkaitsja), kes mängib Türgi kõrgliiga klubis Adana Demirspor.

## Klubikarjäär
### Vélez Sarsfield
Vargase klubikarjäär täiskasvanute klassis sai alguse, kui tema koduklubi Vélez Sarsfieldi peatreener Miguel Ángel Russo otsustas ta Colóni vastu vahetusest mängu saata.

Esimest korda määrati ta algkoosseisu mänguks Defensa y Justicia vastu 13. novembril 2017; Vargasel õnnestus 2:1 võidumängus ka värav lüüa. Samal hooajal sai ta kokku kirja 16 mängu, millest 13 oli ta algkoosseisus, ja 4 väravat.

### Espanyol
14. juulil 2019 liitus Vargas uue koduklubi jaoks rekordilise 10,5 miljoni euro eest Hispaania kõrgliiga klubiga RCD Espanyol. Ametlikult tegi ta klubidebüüdi Euroopa Liiga kvalifikatsioonimängus FC Luzerni vastu; Vargas sai 3:0 võidumängus kirja ka värava.

2021. aasta augustis suundus ta üheks aastaks laenule Türgi kõrgliiga klubisse Adana Demirspor.

## Koondisekarjäär
Vargas tegi debüüdi Argentina jalgpallikoondises 8. septembril 2018, kui 3:0 võiduga lõppenud sõpruskohtumises mängiti Guatemalaga.

## Isiklikku
Vargase isa oli samuti jalgpallur ning mängis näiteks kodumaa klubides San Martín de Mendoza ja Gimnasia y Esgrima de Mendoza.

## Viited
Kirsti Jõesalu

**Kirsti Jõesalu** (sündinud 10. juuni 1976) on eesti etnoloog. 

## Haridus
Tema 2017. aastal Tartu Ülikoolis etnoloogia erialal kaitstud doktoritöö „Mäletamise dünaamika ja pinged nõukogudejärgses mälukultuuris: hilise nõukogude aja tähenduse loomine Eestis”, milles uuris hilise sotsialismi tähenduse kujunemist ja dünaamikat Eestis 1990.–2000. aastateni, pälvis 2017. aastal üliõpilaste teadustööde riikliku konkursi peapreemia.

## Töö ja erialaga seotud tegevus
Ta on Tartu Ülikooli etnoloogiaosakonna teadur. Tema peamised uurimisteemad on nõukogudejärgne mälukultuur, avaliku ja privaatse suhe mäletamises, nõukogude argielu, suuline ajalugu ja muuseumid kui mälupaigad. Ta on Kultuuriministeeriumi muuseumide tegevtoetuse komisjoni liige ning on osalenud mitme Eesti Ajaloomuuseumi näituse koostamisel (püsinäitus „Minu vaba riik“, ajutised näitused "Lapsed ja sõda", "Riik malelaual. Saksa okupatsioon Eestis 1941–1944"). 

Tartu Ülikoolis peab loenguid argielu uurimisest, Euroopa etnoloogiast, sotsiaalsest mälust ja biograafilisest meetodist. 

## Tunnustus
2025 Tartu Ülikooli aumärk

## Viited
Jess Phillips

**Jessica Rose Phillips** (neiupõlvenimega **Trainor**; sündinud 9. oktoobril 1981 Birminghamis) on Briti poliitik, Tööparteisse kuuluv ja Birmingham Yardley valimisringkonda esindav Ühendkuningriigi parlamendi liige alates 2015. aasta üldvalimistest. 

Tal on bakalaureusekraad sotsiaalajaloo ja sotsiaalpoliitika alal Leedsi Ülikoolist ning magistrikraad avaliku halduse alal Birminghami Ülikoolist. 

Enne parlamenti valituks osutumist töötas ta mittetulundusühingus Women's Aid, vastutades peamiselt koduvägivalla ohvrite abistamise korraldamise eest, ning oli alates 2012 Birminghami linnavolikogu liige.

## Teoseid
**Everywoman. One Woman's Truth About Speaking the Truth*. Penguin Books, 2017.
**Truth to Power: 7 Ways to Call Time on B.S.* Octopus, 2019.

## Viited
Azzam

**Azzam** on 5. aprillil 2013 Saksamaal valminud mootorjaht, valmimise ajal maailma pikim eravalduses jaht, olles 58 jala võrra pikem Abramovitšile kuuluvast jahist Eclipse.

## Viited

## Välislingid

* CNN veebisait fotodega 
* ''Sailing into the record books'', Mail Online
Mihai Nadin

**Mihai Nadin** (sündinud 2. veebruaril 1938) on rumeenia semiootik ja informaatik, kes on pikka aega töötanud Ameerika Ühendriikides.

Ta töötab Texase Ülikoolis Dallases.

Ta osales Tartus semiootika suvekoolis 2015. aastal.

## Välislingid
*Tema koduleht.
*Tema publikatsioone.
Anatoomikum

**Anatoomikum** on ülikoolide arstiteaduskondade õppehoone anatoomia praktikumide läbiviimiseks ja anatoomiakogude hoidmiseks. 

## Vaata ka
*laibafarm
*Uus Anatoomikum
*Vana Anatoomikum
Frederik Andersen

**Frederik Andersen** (sündinud 2. oktoobril 1989 Herningis) on Taani jäähokimängija, kes mängib väravavahina NHL-i klubis Carolina Hurricanes.

Ta alustas klubikarjääri Taani klubis Herning Blue Fox, mille meeskonnas tegi ta Taani kõrgliigas debüüdi hooajal 2008–09. Seejärel mängis ta kaks hooaega Frederikshavn White Hawksis. Hooajal 2011–12 mängis ta Rootsi kõrgliiga klubis Frölunda HC.

2010. aastal valis Carolina Hurricanes ta NHL-i ''draft''i 187. valikuna. Tal ei õnnestunud Hurricanesiga lepingut sõlmida, mistõttu valis Anaheim Ducks ta 2012. aasta *draft*is uuesti 87. valikuna. Hooajal 2013–14 tegi ta Ducksi meeskonnas debüüdi NHL-is. Oma debüüthooajal valiti ta hooaja uustulnukate sümboolsesse koosseisu (*All-Rookie Team*). Hooajal 2015–16 pälvis ta koos John Gibsoniga William M. Jennings Trophy (auhind väravavahile, kes on vähemalt 25 mänguga lasknud oma meeskonnale visata kõige vähem väravaid).

2016. aasta juunis liitus ta Toronto Maple Leafsiga, kus mängis kokku viis hooaega. 2020. aastal osales ta NHL-i tähtede mängul.

2021. aasta juulis sõlmis ta kaheaastase lepingu Carolina Hurricanesiga, klubiga, mis oli ta *draft*is esialgselt valinud.

Andersen on Taani jäähokikoondise koosseisus osalenud viitel maailmameistrivõistlustel. 2018. aasta maailmameistrivõistlustel valiti ta turniiri parimaks väravavahiks.

## Viited

## Välislingid
* Frederik Andersen NHL.com lehel
* Frederik Andersen hockeydb.com lehel
Margit Brokko

**Margit Brokko** (sündinud 7. jaanuaril 1973 Kiviõlis) on eesti maletaja ja malekohtunik, naiste FIDE meister (2006), rahvusvaheline arbiiter (2004).

Brokko lõpetas 1991. aastal Kohila Keskkooli ja 1997. aastal ärijuhtimise instituudi  bakalaureusekraadiga ärijuhtimise erialal. 2008. aastal sai ta Tallinna Ülikoolist magistrikraadi organisatsioonikäitumises.

Maletajana on Brokko võitnud Eesti naiste meistrivõistlustel kaks pronksmedalit (1999, 2004). Ta on osalenud kahel naiste maleolümpial: 2002. aastal Bledis varumängijana (naiskond sai 43. koha) ja 2004. aastal Calviàs varumängijana (naiskond sai 36. koha). 1999. aastal esines ta Bathumis Eesti kaheliikmelise naiskonna koosseisus Euroopa naiste võistkondlikel meistrivõistlustel (mängis teisel laual). Eesti naiskond sai seal 27. koha.

Malekohtunikuna tegutses Brokko peakohtunikuna Helsingi malefestivalil (2019), peakohtuniku asetäitjana mitmel malevõistlusel, sealhulgas Euroopa klubide karikavõistlustel (1997, 1999), Balti tsooniturniiril (1998), Paul Kerese mälestusturniiril (2004), Tallinnas peetud Euroopa noorte meistrivõistlustel kiir- ja välkmales (2019) ning Euroopa meistrivõistlustel kiir- ja välkmales (2019). 

Reakohtunikuna on ta osalenud paljudel turniiridel, sealhulgas Euroopa naiste meistrivõistlustel (2017), naiste maailmameistrivõistlustel kiir- ja välkmales (1997), Riias peetud Euroopa noorte meistrivõistlustel (2018) ning Mani saarel toimunud esimesel FIDE suurel Šveitsi turniiril (2019).
 
## Isiklikku
Brokko on olnud abielus maletegelase Hendrik Oldega.

## Välislingid
*Brokko, Margit. esbl.ee
*Margit Brokko FIDE andmebaasis
*Oldede dünastia valitseb maleelu. sport.ohtuleht.ee, 14. jaanuar 2005
*Hendrik Olde: Selgituseks SL Õhtulehes kirjutatule. sport.ohtuleht.ee, 17. jaanuar 2005
Jason Spezza

**Jason Rocco Anthony Spezza** (sündinud 13. juunil 1983 Torontos) on endine Kanada jäähokimängija (keskründaja). NHL-i karjääri jooksul mängis ta kolmes klubis: Ottawa Senators, Dallas Stars ja Toronto Maple Leafs

2001. aastal valis Ottawa Senators ta NHL-i ''draft''is teise valikuna. Enne profikarjääri algust NHL-is mängis ta Ontario Hockey League'i klubides.

Senatorsi meeskonnas debüteeris ta NHL-is hooajal 2002–03. Hooajal 2004–05 toimunud NHL-i tööseisaku ajal mängis ta AHL-i klubis Binghamton Senators. AHL-i 2004–05 põhihooajal pälvis ta liiga resultatiivseimale mängijale antava John B. Sollenberger Trophy. Lisaks tunnustati teda AHL-i põhihooaja väärtuslikumale mängijale antava Les Cunningham Awardiga. Ottawa Senatorsis mängis Spezza seejärel kuni hooaja 2013–14 lõpuni. Hooajal 2006–07 jõudis ta Senatoriga Stanley karika finaali, kus kaotati Anaheim Ducksile mängudega 1:4. 2006–07 hooaja väljalangemismängudes kogus Spezza 22 punkti, millega oli kahe teise meeskonnakaaslase kõrval resultatiivseim mängija. Aastatel 2013–2014 oli Spezza Senatorsi kapten. Hooaja 2012/13 esimeses pooles toimunud NHL-i tööseisaku ajal mängis Spezza Šveitsi kõrgliigaklubis Rapperswil–Jona Lakers.

Aastatel 2014–2019 mängis Spezza viis hooaega Dallas Starsi ridades. Aastatel 2019–2022 mängis ta kolm hooaega Toronto Maple Leafsis.

Aastatel 2008 ja 2012 valiti Spezza NHL-i tähtede mängule.

2015. aastal tuli Spezza Kanada jäähokikoondise koosseisus maailmameistriks. Lisaks on ta maailmameistrivõistlustelt võitnud veel kaks hõbemedalit. 2015. aasta maailmameistrivõistlustel oli ta 14 punktiga (6+8) resultatiivseim mängija. Ta valiti turniiri parimaks ründajaks ja turniiri sümboolsesse koosseisu.

Sportlaskarjääri lõpetamisest teatas ta 2022. aasta mais.

## Viited

## Välislingid

* Jason Spezza NHL.com lehel
* Jason Spezza hockeydb.com lehel
Vaorani keel

**Vaorani keel** (varem ka **auka keel**) on Ecuadori idaosas Napo ja Cuararay jõe vahelisel alal kõneldav keel, millel teadaolevaid sugulaskeeli ei ole. 

Vaorani keel on ohustatud. 2012. aastal oli kõnelejaid umbes 1800.

## Viited

## Välislingid
* http://glottolog.org/resource/languoid/id/waor1240
* http://endangeredlanguages.com/lang/2065
21. ekspeditsioon

**21. ekspeditsioon** oli Rahvusvahelise kosmosejaama 21. alaline meeskond.

Ekspeditsioon algas 30. oktoobril 2009 ning Frank De Winnest sai esimene ESA astronaut, kes on olnud Rahvusvahelise kosmosejaama komandör.

Meeskonnaliikmete vahetamiseks oli vajalik kolme Sojuzi põkkamine jaamaga ning see oli esimene kord kui jaamaga oli põkatud kolm Sojuzi.

Sojuz TMA-16 tõi jaama viimased 21. ekspeditsiooni liikmed koos kosmoseturisti Guy Lalibertéga. Laliberté naasis Maale 10 päeva pärast jaama saabumist, Sojuz TMA-14 pardal koos kahe 20. ekspeditsiooni liikmega.

Novembris 2009 sai Nicole Stott viimaseks jaama meeskonnaliikmeks, kes naasis Maale kosmosesüstiku pardal.

21. ekspeditsioon lõppes 1. detsembril 2009.
 
## Meeskond

## Viited
Harry Ello

**Harry Ello** (18. august 1927 Tallinn – 10. oktoober 2003 Tallinn) oli eesti malekohtunik, rahvusvaheline arbiiter (1986).

Ello lõpetas 1948. aastal Tallinna 7. Keskkooli ja 1952. aastal Tallinna Polütehnilise Instituudi majandusteaduskonna. Ta töötas Riikliku Ehitusuuringute Instituudi tehnikaosakonnas ökonomistina, plaaniosakonna juhatajana ja peaspetsialistina.

Tegutses aastatel 1943–1993 malekohtuniku (rohkem kui 400 võistlusel) ja maleorganisaatorina. Aastatel 1953–1988 oli Tallinna malesektsiooni aseesimees, kuulus Paul Kerese Malemaja juhatusse. Oli tegev  Eesti NSV Maleföderatsiooni presiidiumis ja aastatel 1951–1993 kohtunikekogu eestseisuses.

Oli kohtunikuks rahvusvahelistel malevõistlustel, sealhulgas Tallinna turniiridel, matšidel Eesti NSV–Soome, Kiel–Tallinn ja NSV Liit–Skandinaavia.

Esimese eestlasest malekohtunikuna sai ta 1960.a. üleliidulise kategooria. 1986. aastal Dubais peetud maleolümpia ajal FIDE kongressil anti talle rahvusvahelise arbiitri nimetus.

## Isiklikku
Tema poeg Peeter Ello oli matemaatik, VII Riigikogu liige ja Riigi Kodakondsusameti peadirektor.

## Tunnustus
*1971 – aukohtunik
*1978 – Kalevi auliige 

## Viited

## Välislingid
*Ello, Harry. esbl.ee
Palmstrauch

**Palmstrauch**, varem **Wittmacher** (Rootsis tuntud kui *Palmstruch*) oli Madalmaadest Brabantist pärit aadlisuguvõsa.

## Suguvõsa liikmeid
*Johan Palmstruch (a-ni 1651 Wittmacher) (1611−1671), kommertskolleegiumi assessor, Rootsi panganduse rajaja
*Georg Reinhold von Palmstrauch (1645−1715), Liivi-, Eesti- ja Ingerimaa kindralkortermeister-leitnant, mõisaomanik
*Georg Reinhold Palmstruch (1686−1757), jalaväe kindralmajor, kindraladjutant
*Emanuel Gustav Wilhelm von Palmstrauch (1773−1849), Võnnu maakohtunik, mõisaomanik

## Palmstrauchi suguvõsa mõisavaldused
*Liivimaa eesti distrikt:
**Vaimastvere (*Waimastfer*) (XVII sajandil, pärus- ja rendivaldus)
*Liivimaa läti distrikt:
**Ēvele (*Alt-Wohlfahrt*) (1722−u 1736), Kniediņi (*Kaltenbrunn*) (1679-enne 1778), Kogenbergi (*Kokenberg*) (XVIII sajandi 2. pool−1827), Laubere (*Laubern*) (1871−u 1909), Rucka (*Rutzky*) (1768−1848), Rucka (*Würzenberg*) (1858−1866), Tiegaži (*Tegasch*) (1857−1873), Vecvāle (*Alt-Sackenhof*) (1815−1821, rendivaldus)

## Kirjandus
**Der Adel der russischen Ostseeprovinzen (Estland, Kurland, Livland, Ösel)*. 1. Teil. Die Ritterschaft. Neustadt an der Aisch: Bauer & Rape, inhaber Gerhard Gessner, 1898 (ümbertrükk 1980). Lk 381−382.
*Elgenstierna, Gustaf. *Den introducerade Svenska adelns ättartavlor med tilläg och rättelser*. V kd. Stockholm: P. A. Norstedt & Söners Förlag, 1930. Lk 647−652 https://runeberg.org/elgenst/5/0663.html.
**Genealogisches Handbuch des Adels*. Adelslexikon. Bd X. Limburg an der Lahn: C. A. Starke Verlag, 1999. Lk 146.
22. ekspeditsioon

**22. ekspeditsioon** oli Rahvusvahelise kosmosejaama 22. alaline meeskond.

Ekspeditsioon algas novembris 2009 kui 21. ekspeditsiooni meeskond jaamast lahkus. Pärast eelmise meeskonna lahkumist, jäi jaama ajutiselt kaks meeskonnaliiget, mis oli esimene kord pärast missiooni STS-114 kui jaamas viibis nii vähe meeskonnaliikmeid. 22. detsembril saabus jaama ülejäänud meeskond, tõstes meeskonnaliikmete arvu viiele.

22. ekspeditsioon lõppes märtsis 2010.

## Meeskond

## Viited
Agraff

**Agraff** (prantsuse keeles *agrafe* 'haak') on metallist rõivakinnitusvahend, mis koosneb haagist ja sellele vastavast öösist või rõngast.

Erinevalt sõlest on mingi agrafi osa alati rõiva külge kinnitatud õmmelduna või muul viisil. Agrafid olid enamasti rikkalikult kaunistatud, näiteks keskajal koorimantli hõlmu kinnitanud suur ümmargune, ruudukujuline, nelik- või hulksiirukujuline agraff oli väärismetallist, ehitud kõrgreljeefse või panustehnikas figuraalse stseeniga pühakirjast ning vääriskivide ja pärlitega. Agraffi kasutati ka kinnitusdetailina turvistikes, relvastuses jm.

Saksamaal ilmub sõna *Agraffe* keelde 1700. aastatel prantsuse keelest, prantsuskeelsetes tekstides esineb alates 15. sajandist, kuid sõna võis esineda ka sõle, prossi või pandla sünonüümina ja selle tähendus on siiamaani laialivalguv.

## Eestis
Eesti keeles on sõna agraff tuntud eeskätt arheoloogia kontekstis, tähistades metallist rõivakinnitushaake, mis olid kasutusel rahvasterännuajal. Skandinaavias ning selle naaberaladel Inglismaal, Soomes ja Eestis rooma rauaaja lõpul ja rahvasterännuajal kasutusel olnud metallist rõivakinnitushaake kasutati näiteks pükste ja varrukaotste kinnitamiseks. Agrafid on konstruktsiooni järgi jagatud kolme rühma:
* rühm A, traadist kinnitushaagid;
* rühm B, plekist haagid;
* rühm C, valatud agrafid.
Eestist on leitud vaid B-tüüpi agraffide osi. Selle alarühma agraff oli rõiva külge needitud ilunupu ehk agraffnupu abil. Nupud võisid olla kaunistatud triskele-, svastika- või spiraalmotiiviga või Salini I stiilis loomornamendiga, paljud agraffnupud on kullatud. Skandinaavia analoogiatele toetudes võib oletada, et agrafid kuulusid eelkõige meeste rõivaste juurde.

Kaalu Kirme on oletanud kohaliku nurksõle sugulust keskaegsete agraffidega, mille neliksiirukuju siirukaarte vahel asuvate täisnurkadega meenutab mõnevõrra nurksõle vormi.

Agraffkinnitust, mida kasutatakse Norra traditsioonilise kampsuni *[[lusekofte]]* hõlmadel, nimetatakse eesti keeles *Norra haagiks* või *Norra kampsuni haagiks*.

Agraffkinnituse põhimõttel töötab ka raamatu lukkum.

## Vaata ka
* Agraffnupp
* Lukkum

## Viited

## Välislingid
* Agraffe. - Reallexikon zur Deutschen Kunstgeschichte
* Keskaegne agraff mantli kinnitamiseks (''mors de chape'') Louvre'i kogus (eest- ja tagantvaade)
* Historitsistlik agraff Metropolitan Museumi kogus
Metallpits

**Metallpits**, eesti rahvakultuuris **kardpits**, on pits, mille materjalina on kasutatud metall-lõnga. Võib olla kootud nii käsitsi kui ka masinal.

## Ajaloost
Metallpitsi kõrgaeg Euroopas oli varauusajal, kuid seda kasutatakse siiani kaunistusena ka kõrgmoes, lavakostüümides, kirikutekstiilides ja muudes tseremoniaalsetes tekstiilides.

Eesti rahvariietes kaunistati kardpitsiga eelkõige pidulikke rõivaid ja esemeid, mis olid riietuses silmapaistval kohal. Eesti etnograafiakogudes leidub metallpitse ajavahemikust 1714‒1900. Arvuliselt kõige rohkem metallniplispitsi leiti 2015. aasta uurimistöös tanudel, lisaks käistel, põlledel, palmikutel, abudel, seelikutel, lahttaskutel ja tubakakottidel.

## Pildid

Called Christina of Denmark Dowager-Duchess of Milan and Lorraine 1568-72.jpg|Daami portree, loodud 1568 ja 1572 vahel. Musta pealiskleiti kaunistavad kuld- ja hõbelõngast niplispitsid
Glovesvanda.jpg|Paar naistekindaid. Inglismaa, 1603-1625
Sashvanda.jpg|Hõbe- ja kuldpitsiga ääristatud kuldtikandiga särp (sõjaväemundri aksessuaar?). Inglismaa, 1635-1642
Dentelle metallique collection maryvonne Herzog 2.jpg|*[[Art déco]]* dekooriga metallpits. 1920
Border (ST325) - Lace-Machine Lace - MoMu Antwerp.jpg|Viskoosalusel metall-lõngast masinpits. 1920–1940


## Viited

## Välislingid
* A. Nöps. Metallniplispitside levik Eesti rahvarõivastel 18.-19. sajandil Eesti Rahva Muuseumi kogude põhjal, nende kasutamise otstarve ja pitside rekonstrueerimine. Magistritöö. TÜ Viljandi Kultuuriakadeemia, 2015
23. ekspeditsioon

**23. ekspeditsioon** oli Rahvusvahelise kosmosejaama 23. alaline meeskond.

Ekspeditsioon algas 18. märtsil 2010 kui jaamast lahkus 22. ekspeditsiooni meeskond. 4. aprillil saabusid jaama Aleksandr Skvortsov, Mihhail Kornijenko ja Tracy Caldwell Dyson, kes liitusid jaamas eesoodanud kolme meeskonnaliikmega.

23. ekspeditsioon lõppes 3. juunil 2010.

## Meeskond

## Ülevaade

Jaama meeskond koosnes kolmest Vene kosmonaudist, kahest USA astronaudist ja ühest Jaapani astronaudist. See oli esimene kord kui jaama meeskonda kuulus korraga kolm venelast. 23. ekspeditsiooni ajal monteeriti jaama külge Rassvet ning jaama külastasid missioonide STS-131 ja STS-132 raames kosmosesüstikud Discovery ja Atlantis.

## Viited
Haavandiline pododermatiit

**Haavandiline pododermatiit** on bakteriaalne infektsioon ja põletikuline reaktsioon lindude, näriliste ja jäneste jäsemetel. 

Kui see haigus esineb jänestel, nimetatakse seda ka “haavandiliste kandade” (*sore hocks*) haiguseks, kui lindudel, siis öeldakse inglise keeles selle kohta ka *bumblefoot*. Samu termineid kasutatakse ka siis, kui kirjeldatakse haavandilist pododermatiiti närilistel.
Seda haigust esineb sageli kodu- ja veelindude (kanade, partide ja vuttide) hulgas.

## Põhjused
Haavandilist pododermatiiti saab tavaliselt seostada infektsioonist tabandunud lindude ja loomade kehvade pidamistingimustega ning seetõttu on haiguse esinemise tõenäosus suurem vangistuses peetavatel kui looduses elavatel loomadel. Pidevalt kõval, karedal või teravate osadega pinnal liikumisel võivad loomadel tekkida jalataldadele väikesed haavad, mis on väga vastuvõtlikud patogeensetele bakteritele. Haavandilise pododermatiidi põhjustajaks on enamasti bakterid tüvedest *[[Staphylococcus]]*, *[[Pseudomonas]]* ja *[[Escherichia coli]]*, kusjuures nakkuse kõige tavalisem põhjustaja on *[[Staphylococcus aureus]]*.

## Sümptomid
Lindudel võib haavandilise pododermatiidi jagada esinemisvormide järgi kolme tüüpi. 
# Esimest tüüpi infektsiooni korral on linnu jalatallal näha väikest punetavat või läikivat ala.
# Teist tüüpi infektsioon on veidi tõsisem, kuna sel juhul on haigustekitajad juba läbinud naha ja nahaalustes kudedes hakkab moodustuma põletikukolle.
# Kolmandat tüüpi infektsiooni korral võivad olla linnul tekkinud suured mädakolded ja põletiku tõttu võivad jalgadel või varvastel olla tekkinud juba tõsised moonutused, mis tavaliselt põhjustavad haigele valu ja ebamugavust, raskendavad liikumist ning takistavad looma normaalset elutegevust.

## Ravi
Ravi kujutab endast tavaliselt haavandi avamist, mäda eemaldamist ja haava mõrusoolalahuses leotamist. Lisaks määratakse loomale antibiootikumravi. Haava lokaalseks desinfitseerimiseks kasutatakse tihti povidoonjodiidi.

## Viited
Hautmont

**Hautmont** on vald Põhja-Prantsusmaal Nordi departemangus Avesnes-sur-Helpe'i kantonis.

2008. aasta augustis pühkis üle linna tromb EF4, kahjustades palju hooneid ja põhjustades 3 inimese surma. Trombi mõjutatud olid ka Maubeuge, Neuf-Mesnil ja Boussières-sur-Sambre.

## Viited
Landrecies

**Landrecies** on vald Põhja-Prantsusmaal Nordi departemangus Avesnes-sur-Helpe'i kantonis.

## Ajalugu

1543. aastal piirasid Landrecies'd Inglise ja keisriväed, kes löödi prantslastest kaitsjate poolt tagasi. 1794. aastal piirasid seda Hollandi väed, kes selle ka vallutasid. See oli 25. augustil 1914 Douglas Haigi juhitud Suurbritannia I korpuse ja Saksamaa 1. armee kokkupõrke koht.

## Inimesi

Landrecies on endise Tour de France'i direktori Jean-Marie Leblanci kodulinn.

Seal sündis Joseph François Dupleix, kes vallutas Prantsusmaa kuningale Louis XIV-le Indiat.

## Viited
24. ekspeditsioon

**24. ekspeditsioon** oli Rahvusvahelise kosmosejaama 24. alaline meeskond.

Ekspeditsioon algas 1. juunil 2010. 24. ekspeditsiooni jooksul pidi algsete plaanide kohaselt toimuma kaks väljumist avakosmosesse, kuid ammoniaagipumba rikke tõttu sooritati neid kahe asemel neli. 

24. ekspeditsioon lõppes 25. septembril 2010. 

## Meeskond

## Viited
Julius Ennok

**Karl-Julius Ennok** (22. september 1899 Kooraste vald, Võrumaa – 1. oktoober 1944 Läänemeri) oli Eesti politseinik. 

Ennok õppis Tartu Aleksandri gümnaasiumis kuni 1916. aastani ja osales vabatahtlikuna Eesti Vabadussõjas 3. jalaväepolgu 1. roodu staabi kirjutajana 27.11.1918–14.12.1920. Pärast seda töötas 1. aprillist 1921 Võru kriminaalpolitseis noorem-, vanemassistendi ja komissarina. 1934. aasta oktoobrist määrati Mustvee jaoskonna politseikomissariks, kus teenis 1940. aasta juulini. 

Nõukogude Liidu okupatsiooni ajal 1941. aastal oli metsavendade juht Kooraste vallas. Saksa okupatsiooni algul oli Võrumaa politsei ülem ning hiljem Eesti Julgeolekupolitsei ja SD poliitilise politsei teenistuses. 1. aprillist 1943 kuni 28. oktoobrini 1943 oli Eesti Julgeolekupolitsei ja SD juhataja.

1944 sügisel püüdis mootorpaadiga põgeneda Saaremaalt Rootsi, kuid hukkus tormisel merel.

## Tunnustus
* 1928 – Kaitseliidu III klassi Valgerist
* 1930 – Kotkaristi V klassi teenetemärk
* 1938 – Kotkaristi IV klassi teenetemärk

## Viited
Naskapi keel

**Naskapi keel** on algonkini keelkonda kuuluv keel, mida räägivad naskapid Kanadas.

Naskapi keelt räägib umbes 1200 inimest Québecis ja Labradoris.

## Fonoloogia

Naskapi keeles on kuus vokaalfoneemi (kolm lühikest ja kolm pikka) ning 12 konsonantfoneemi.

## Viited

## Välislingid

*https://glottolog.org/resource/languoid/id/nask1242
Marju Lepajõe. Päevade sõnad

**"Marju Lepajõe. Päevade sõnad"** on režissöör Vallo Toomla portreefilm religiooniloolasest, klassikalisest filoloogist ja tõlkijast Marju Lepajõest. 

Filmi ingliskeelne tutvustus kannab pealkirja "Verba Dierum: a year with Marju Lepajõe".

2017. aastal võitis Vallo Toomla filmiidee Eesti Rahvusringhäälingu, Eesti Filmi Instituudi ja Eesti Kultuurkapitali portreefilmide konkursil rahastuse (võistles 15 filmi, võitis 6). 

"Päevade sõnad" on Toomla esimene dokumentaalfilm. Film valmis 2019. aastal. Tervikfilmi (ehkki mitte lõppversiooni) jõudis ära näha ka Marju Lepajõe ise.

Filmi käis 2019. aastal kinos vaatamas 3274 inimest.

## Esilinastus
* Kinos: Tartu Elektriteater (28.10.2019)
* Televisioonis: ETV (18.12.2019)

## Viited

## Välislingid
* "Marju Lepajõe. Päevade sõnad" ETV, 18. detsember 2019 (veebis järelvaadatav)
* Filmi treiler Youtube'is
* Filmi sissekanne Eesti filmi andmebaasis
* Filmi sissekanne IMDb-s
* Vilja Kiisler. *[https://www.muurileht.ee/arvustus-kohtumine-tarkuse-armastajaga-teeb-onnelikuks/ Arvustus: Kohtumine tarkuse armastajaga teeb õnnelikuks]*. Müürileht. 9. detsember 2019
* Marju Lepajõe lummuses OP, ETV, 21.11.2019 (Filmi arvustab Moonika Siimets, Lepajõed meenutab Ants Johanson; sama kirjalikult ERRis, 21.11.2019)
* Rein Veidemann Marju Lepajõe – lähivaates, sisekõnes Postimees, 4. november 2019
* Kaja Kann, Madis Kolk. (1. november 2019). *[https://www.sirp.ee/s1-artiklid/film/kui-palju-maksab-uks-descartesi-meditatsioon/ Kui palju maksab üks Descartes’i meditatsioon?]*. Sirp.
* Filmisoovitused, Terevisioon, ETV, 30. oktoober 2019 (Filmi soovitab kriitik Tristan Priimägi.)
* Vallo Toomla: Marju Lepajõe on oma erakordse loomulikkusega võrratu materjal filmi tegemiseks "Aktuaalne kaamera", ETV/ERR, 28.10.2019
* Persona grata. Vallo Toomla Teater. Muusika. Kino, november 2019 (intervjueeris Donald Tomberg; sama ERRis 15.11.2019)
* Kaisa Ling Režissöör Vallo Toomla: Marju Lepajõele lähenemise laad nõudis puhtust ja rahulikkust ERR, 23.10.2019 / Vikerraadio, Delta (intervjuu)
Recz

**Recz** (saksa *Reetz*) on linn Poolas Lääne-Pomorze vojevoodkonnas Choszczno maakonnas, Reczi valla halduskeskus.

Asulat on esmamainitud 1269. aastal, tsistertslaste klooster asutati 1284. aastal, linnaõigused sai Reetz enne 1296. aastat. Teises maailmasõjas hävis umbes 70% linnast. Kuni 1945. aastani oli linn Saksamaa koosseisus.

## Viited
Mailis Põld

**Mailis Põld** (sündinud 11. juulil 1965) on Itaalias elav eesti tõlkija.

Ta tõlgib peamiselt itaalia keelest eesti keelde, aga on tõlkinud ka eesti keelest itaalia keelde

## Ilmunud tõlked
### Itaalia keelest eesti keelde
* Alessandro Baricco „See lugu“. Tallinn: Pegasus, 2009
* Alessandro Baricco, "Emmaus". Tallinn: Pegasus, 2011
* Alessandro Baricco, "Mr. Gwyn". Tallinn: Pegasus, 2013
* Alessandro Baricco, "Noor Mõrsja". Tallinn: Varrak, 2016
* Alessandro Baricco, "Korda kolm koidikul". Tallinn: Varrak, 2016
* Roberto Calasso, "Kadmose ja Harmonia pulmad". Tallinn: Varrak, 2002
* Umberto Eco, "Minipäevik". Tallinn: Varrak, 2006
* Umberto Eco, "Foucault’ pendel". Tallinn: Varrak, 2014
* Umberto Eco, "Praha kalmistu". Tallinn: Varrak, 2017
* Galileo Galilei, "Arutlusi ja matemaatilisi tõestuskäike kahe uue teadusharu vallast, mehaanika ja väiksemate liikumiste alalt". Akadeemia, 2015, nr 12 (lk 2269–2303); 2016, nr 1 (lk 173–192), 2 (lk 353–368), 3 (lk 539–560), 4 (lk 731–751), 5 (lk 925–944), 6 (lk 1111–1136), 7 (lk 1305–1327), 8 (lk 1503–1519), 9 (lk 1693–1712), 10 (lk 1893–1903), 11 (lk 2079–2096), 12 (lk 2263–2288); 2017, nr 1 (lk 165–191), 2 (lk 357–384), 3 (lk 557–576), 4 (lk 757–768), 5 (lk 939–960), 6 (lk 1135–1151), 7 (lk 1315–1343), 8 (lk 1507–1519)
* Galileo Galilei, "Arutlusi ja matemaatilisi tõestuskäike kahe uue teadusharu vallast, mehaanika ja maapealsete liikumiste alalt". Tartu: Ilmamaa, 2024. 
* Primo Levi, "Kas see on inimene. Hingetõmbeaeg" (koos Maarja Kaplinskiga). Tallinn: Vagabund, 2004
* Curzio Malaparte, "Kaputt". Tallinn: Vagabund, 2005

### Eesti keelest itaalia keelde
* Mari Vallisoo, "Parlano e volano: poesie scelte (1980–2011)". Faloppio: LietoColle, 2012
* Kersti Merilaas, "Fidati dei tuoi occhi: poesie scelte (1956-1979)". Faloppio: LietoColle, 2015.
* Ain Kaalep, "*...in un soffio fra gli aceri...*' Poesie scelte (1945–1999)". Faloppio: LietoColle, 2019

## Tunnustus
* 2017 ajakirja Akadeemia tõlkeauhind Galileo Galilei tõlke eest

## Viited
Pärnu Vabakool

**Pärnu Vabakool** on erapõhikool Pärnus aadressil Noorte väljak 2. Kooli pidaja on MTÜ Pärnu Vabakooli Selts, kuhu kuulub üks vanem igast perest, kelle lapsed koolis õpivad. 

## Ajalugu
Kool asutati 1997. aastal ja kandis siis nime **Pärnu Väike Vabakool**. Alustati 1. klassiga, kus õppis esimesel õppeaastal 16 last. Õppetöö toimus Pärnus Tammsaare lasteaia hoone teisel korrusel õppetööks ümber kohandatud lasteaiaruumis. Järgmisel õppeaastal jätkatakse kahe klassiga aadressil Ringi 12 (tänapäeval Pärnu Sütevaka Humanitaargümnaasiumi keeltemaja).

Kooli kasvades pakkus Pärnu linn koolile tasuta rendile aadressil Väike-Posti 8 asuvat endist vene lasteaia hoonet, sest hoone aadressil Karja 6 oli plaanis lammutada. 2000. aastal jätkabki Pärnu Väike Vabakool tegevust kolme klassiga aadressil Väike-Posti 8. 

2006. aastal taotles Pärnu Vabakooli Selts Euroopa Liidu struktuurifondidest toetust uue koolimaja ehitamiseks. Pärast projekti heakskiitmist saadi raha ehitamisele eelneva projekti ettevalmistamiseks ja dokumentide vormistamiseks. Kuid pärast esimese etapi läbimist ei osutunud Pärnu, Tartu ja Tallinn struktuurifondidele enam abikõlblikuks. Uue koolihoone projekt külmutati. 

2007. aastaks oli kool kasvanud 9-klassiliseks ja vaevles ruumipuuduses. Pärnu linn pakkus koolile tasuta rendile aadressil Noorte väljak 2 asuvat endise Pärnu Slaavi Põhikooli hoonet. Sama aasta juunis lõpetas Pärnu Väikese Vabakooli esimene lend.

2010. aastal nimetatakse kool ümber **Pärnu Vabakooliks**. 

Koolil on kasutada üle 1500 m². Hoonel on neli korrust. Koolil on muusikaklass, bändiruum, töökoda, raamatukogu, õppeköök ning tugispetsialistide ja kooliõe kabinet. Lisaks on kasutada suur spordisaal. Õueala on aiaga piiratud ja turvaline, kus on õuesõppeklass, spordiväljak ja jalgrattahoidla. 

## Õppesuunad
Pärnu Vabakoolis on kolm suunda: inglise keel, loodus ja loovus. Iga õppija saab osa neist kõigist.

Inglise keele suund: inglise keelt õpitakse Sister Mary süsteemi järgi. 1.–4. klass õpib keelt viis tundi nädalas, mis annab oskuse väljendada mõtteid inglise keeles spontaanselt. Vanemas kooliastmes pööratakse suuremat tähelepanu praktilisele keelekasutusele nii rahvusvahelistes projektides kui ka keelelaagrites.

Loodusesuund: korraldatakse loodus- ja õuesõppepäevi ja -laagreid. Õppekäikudel antakse panus Eesti looduse jätkusuutlikkusele ja arengule, näiteks “Teeme ära!” koristusaktsioonides. Oleme roheline kool ja osaleda saab keskkonnagrupi töös. 

Loovusesuund: õpilased tegelevad leiutamise, vabatantsu ja muusikaga, alates 5. klassist bändiõppega. Igal aastal toimub loovuslaager, valmib omaloominguline muusikal.

## Direktorid

* 1997–2000 Katrin Uutsalu
* 2000–2002 Vaike Kukk
* 2002–2006 Katrin Uutsalu
* 2007–2008 kollegiaalne juhtimine
* 2008–2010 Riho Alliksoo
* 2010 Kauni Sillat
* 2010–2013 Kalmer Kivi
* alates 2013 Ilona Must

## Viited

## Välislingid
*Pärnu Vabakooli veebisait
2031

**2031. aasta** (**MMXXXI**) on 21. sajandi 31. aasta. See algab kolmapäevaga.

## Vasted teistes kalendrites
*Juudi kalender: 5791–5792 
*Islami kalender: 1452–1453
*Iraani kalender: 1409–1410
*Sirvikalender: 10244

## Sündmused maailmas
* ...

## Sündmused Eestis
* ...
Węgorzyno

**Węgorzyno** (saksa *Wangerin*) on linn Poolas Lääne-Pomorze vojevoodkonnas Łobezi maakonnas, Węgorzyno valla halduskeskus. Węgorzyno asub Łobezist ligi 13 km lõunaedelas.

Wangerin sai linnaõigused 1460. aastal. Kuni 1945. aastani oli linn Saksamaa koosseisus.

## Viited
Maszewo

**Maszewo** (saksa *Massow*) on linn Poolas Lääne-Pomorze vojevoodkonnas Goleniówi maakonnas, Maszewo valla halduskeskus. Maszewo asub Goleniówist umbes 18 km idakagus.

Asulat on esmamainitud 1232. aastal, linnaõigused sai 1278.aastal. Kuni 1945. aastani oli Saksamaa koosseisus.

## Viited
Chociwel

**Chociwel** (saksa *Freienwalde in Pommern*) on linn Poolas Lääne-Pomorze vojevoodkonnas Stargardi maakonnas, Chociweli valla halduskeskus. Chociwel asub Stargardist umbes 25 km kirdes.

11.–12. sajandil asus praeguse Chociweli kohal pomoraanide linnus. Chociwel sai linnaõigused 1321. aastal. Kuni 1945. aastani oli linn Saksamaa koosseisus.

## Viited
Barwice

**Barwice** (saksa *Bärwalde*) on linn Poolas Lääne-Pomorze vojevoodkonnas Szczecineki maakonnas, Barwice valla halduskeskus. Barwice asub Szczecinekist umbes 24 km läänes.

Bärwalde sai linnaõigused 1286. aastal. Kuni 1945. aastani oli linn Saksamaa koosseisus.

## Viited
Limont-Fontaine

**Limont-Fontaine** on vald Põhja-Prantsusmaal Nordi departemangus Avesnes-sur-Helpe'i kantonis.

## Viited
Mieszkowice

**Mieszkowice** (saksa *Bärwalde in der Neumark*) on linn Poolas Lääne-Pomorze vojevoodkonnas Gryfino maakonnas, Mieszkowice valla halduskeskus.

Asulat on esmamainitud 1295. aastal, linnaõigused sai enne 1298. aastat. Kuni 1945. aastani oli linn Saksamaa koosseisus.

## Viited
Autodafee

**Autodafee** (portugali keelest *auto da fé* 'usutegu') oli hukka mõistetud usutaganejate ja ketserite avalik patukahetsuste rituaal, mis leidis aset Hispaania inkvisitsiooni, Portugali inkvisitsiooni ja Mehhiko inkvisitsiooni ajal. Inkvisitsioonikohtu otsustatud karistustele järgnes tsiviilvõimude poolne pidulik täideviimine. Kõige karmim karistus, mis määrati süüdimõistetutele, oli põletamise teel hukkamine tuleriidal. Sealhulgas võidi põletada keelatud raamatuid.